Aprill 2009

**Aprill [[2009]]**, kroonika

2009. aasta aprill algas kolmapäeval ja lõppes 30 ööpäeva pärast neljapäeval.

## [[1. aprill]]
* San Marinos astusid ametisse kaptenregendid Massimo Cenci ja Oscar Mina.
* Albaania ja Horvaatia liitusid NATO-ga.
* Ameerika Ühendriikide president Barack Obama kohtus G20 tippkohtumise eel Venemaa presidendi Dmitri Medvedeviga. Juttu oli muu hulgas tuumarelvastuse vähendamisest ja NATO laienemisest; Obama võttis vastu kutse külastada juulis Moskvat. Obama kohtus ka Hiina presidendi Hu Jintaoga.
* Hiina ja Prantsusmaa välisministrid jõudsid kokkuleppele suhete parandamises. Prantsusmaa teatel tunnustab ta Tiibetit Hiina territooriumi lahutamatu osana.
* Šotimaa rannikust umbes 55 km kirde pool hukkusid naftaplatvormilt tagasiteel olnud Põhjamerre kukkunud helikopteri pardal olnud 14 reisijat ja kaks meeskonnaliiget.
* Peterburis õhiti Soome vaksali ees seisev Lenini mälestussammas.
* Eesti avas oma postituru konkurentsile.

## [[2. aprill]]
* Londonis otsustasid G20 tippkohtumisel osalenud maailma riikide liidrid kulutada majanduskriisist üle saamiseks triljon dollarit.
* Brüsselis toimunud Euroopa Parlamendi täiskogu istungil võeti vastu resolutsioon "Euroopa südametunnistus ja totalitarism", milles mõisteti hukka kõikide totalitaarsete ja autoritaarsete režiimide kuriteod.
* Taani peaminister Anders Fogh Rasmussen teatas ametlikult, et kandideerib NATO peasekretäri ametikohale.
* Sri Lanka põhjaosas toimunud võitlustes tapsid valitsusväed vähemalt 34 tamili võitlejat.

## [[3. aprill]]
* Malaisias astus ametisse peaminister Najib Tun Razak.
* Strasbourgis ja Kehlis algas kahepäevane NATO tippkohtumine.
* Austraalia valitsus kiitis heaks ÜRO põlisrahvaste õiguste deklaratsiooni, millega tunnustas aborigeenide õigusi.

## [[4. aprill]]
* Maltal astus ametisse president George Abela.
* Slovakkias peeti presidendivalimiste teine voor. 55,55 protsendi poolthäältega valiti tagasi praegune president Ivan Gašparovič.
* Strasbourgis toimuval NATO tippkohtumisel valiti järgmiseks NATO peasekretäriks Taani peaminister Anders Fogh Rasmussen, kelle ametiaeg algab 1. augustil.
* Strasbourgis NATO vastu meelt avaldanud mitukümmend tuhat inimest süütasid hooneid, rüüstasid kauplusi ja loopisid politseid kivide ja süütepommidega.
* Ukraina presidendi Viktor Juštšenko kantselei teatas, et Ukraina kavatseb tühistada alates 2005. aastast kehtiva ühepoolse viisavabaduse Euroopa Liiduga.
* Viljandis Ugala teatris esietendus Mati Põldre ja Margus Vaheri Artur Rinnest jutustav lavastus "Arturi laulud ja aastad".

## [[5. aprill]]

* Taani kuninganna Margrethe II rahuldas peaminister Anders Fogh Rasmusseni lahkumispalve ning nimetas uueks peaministriks Lars Løkke Rasmusseni.
* Moldovas toimusid parlamendivalimised, mille võitsid kommunistid.
* Makedoonias toimunud presidendivalimiste teise vooru võitis kristlik-demokraatliku partei kandidaat Đorge Ivanov.
* Põhja-Korea tulistas välja üle Jaapani Vaiksesse ookeani lennanud kaugmaaraketi, mis riigi liidrite sõnul kandis sidesatelliiti ning jõudis edukalt Maa orbiidile.
* Venemaa Sotši linnapeaks kandideeriv endine KGB töötaja, miljardär Aleksandr Lebedev lubas Sotši lähedal asuvasse Eesti Aiakese asulasse püstitada pronkssõduri koopia.

## [[6. aprill]]
* Itaalias Abruzzo maakonnas toimus maavärin, mille tagajärjel hukkus ligi 200 inimest ning eluasemeta jäid kümned tuhanded inimesed. Tugevalt sai kahjustada L'Aquila linn. Maavärin algas kell 3.32 Kesk-Euroopa aja järgi ja selle tugevuseks mõõtis Ameerika Ühendriikide Geoloogiateenistus 6,3 magnituudi Richteri skaala järgi.
* Lõuna-Aafrika Vabariigi kohus tühistas juhtiva partei ANC presidendikandidaadi Jacob Zuma vastu esitatud korruptsioonisüüdistused.

## [[7. aprill]]
* Kuuba pealinnas Havannas kohtus riigi endine liider Fidel Castro Ameerika Ühendriikide Kongressi liikmetega.
* Peruu endisele presidendile Alberto Fujimorile mõisteti inimsusvastaste kuritegude eest 25-aastane vanglakaristus. 
* Moldovas jätkusid teist päeva meeleavaldused, milles osalejad süüdistavad kommuniste valimistulemuste võltsimises ja nõuavad uusi valimisi.
* Itaalia keskosas toimus eelmise päeva maavärina järeltõuge, mille tugevus oli 5,6 magnituudi.
* Läti president Valdis Zatlers alustas kahepäevast riigivisiiti Eestis.
* NATO tühistas hävitajate F-16 planeeritud ülelennu Tallinnast halva ilma tõttu.

## [[8. aprill]]
* Moldova sulges piiri Rumeeniaga, süüdistades Rumeeniat Moldova viimaste päevade rahutuste korraldamises.
* Itaalias 6. aprillil toimunud maavärina tagajärjel on hukkunud üle 270 inimese.

## [[9. aprill]]

* Indoneesias toimusid parlamendivalimised. Esialgsetel andmetel võitis valimised president Susilo Bambang Yudhoyono juhitav Demokraatlik Partei.
* Alžeerias toimusid presidendivalimised. President Abdelaziz Bouteflika valiti 90,2 protsendi valijate toel tagasi kolmandaks ametiajaks. 
* Tšehhi ajutiseks peaministriks sai seni riigi statistikaameti juhina töötanud parteitu Jan Fischer.
* Põhja-Korea ülemkogu valis riigipea Kim Chŏng-ili tagasi riigi Kaitsekomitee esimeheks.
* Fidži apellatsioonikohus otsustas, et peaminister Josaia Voreqe Bainimarama valitsus on ametis seadusevastaselt. Pärast kohtuotsuse väljakuulutamist astus peaminister ametist tagasi.
* Gruusias nõudsid kümned tuhanded meeleavaldajad president Mihheil Saakašvili tagasiastumist. Opositsioonijuht Levan Gatšetšiladze esitas ultimaatumi, milles ähvardab jätkata meeleavaldusi kuni rahva nõudmiste täitmiseni.
* Iraanis avati tuumkütust valmistav tehas.
* Tai pealinnas Bangkokis mitmendat päeva kestvates meeleavaldustes nõudsid kümned tuhanded endise peaministri Thaksin Shinawatra toetajad peaministri Abhisit Vejjajiva tagasiastumist ja uusi parlamendivalimisi, ähvardades katkestada 10. aprillil algava ASEAN-i tippkohtumise.
* Türkmenistanis toimunud gaasijuhtme plahvatuse tõttu katkesid riigi gaasitarned Venemaale.
* Venemaa gaasifirma Gazpromi pressiesindaja Sergei Kuprijanov teatas, et Nord Streami gaasijuhtme ehitust alustatakse 2010. aasta esimesel poolel.
* Eesti valitsus otsustas luua Põllumajandusameti, mis alustab tööd 2010. aasta alguses.
* Eesti valitsus arutas kokkuhoiuabinõuna teise pensionisamba külmutamist, kuid ei jõudnud kokkuleppele.
* Pärnus algas Andrus Kallastu muusikafestival.

## [[10. aprill]]

* Fidži president Josefa Iloilo peatas konstitutsiooni kehtivuse, saatis laiali eelmisel päeval peaminister Josaia Voreqe Bainimarama tagandanud apellatsioonikohtu ja võttis endale kogu võimutäiuse.
* Tai linnas Pattayas algas kolmepäevane ASEAN-i tippkohtumine.
* Moldova president Vladimir Voronin palus riigikohtul opositsiooni kahtluste hajutamiseks hiljutiste valimiste hääled uuesti üle lugeda.
* Boliivia president Evo Morales alustas näljastreiki, millega protestib senati vastu, kes ei soostu vastu võtma presidendi ametiaja piiranguid kaotavat seadust.
* Gruusia president Mihheil Saakašvili teatas meeleavaldajatele, et ei kavatse tagasi astuda. Opositsiooniliidrid ärgitasid rahvast kodanikuallumatusele.
* Türkmenistan süüdistas eelmisel päeval toimunud gaasijuhtme plahvatuses Venemaad, kelle imporditava gaasikoguse järsust vähendamisest tingitud rõhumuutus põhjustas torude purunemise. 
* Jaapani keiser Akihito ja keisrinna Michiko tähistasid kuldpulmi.
* Tallinna loomaaeda jõudis Venemaalt Volokolamskist pärit isane jääkaru Nord.

## [[11. aprill]]
* Taisse Pattayasse kogunenud ASEAN-i maade liidrite tippkohtumine otsustati meeleavalduste tõttu ära jätta.
* Fidži president Josefa Iloilo nimetas 9. aprillil tagandatud peaministri Josaia Voreqe Bainimarama uuesti valitsusjuhiks.
* Galápagose saarte hulka kuuluval asustamata Fernandina saarel purskas vulkaan La Cumbre.

## [[12. aprill]]
* Zimbabwes otsustati oma väärtuse kaotanud Zimbabwe dollar vähemalt aastaks käibelt kõrvaldada.
* Moldova konstitutsioonikohus andis korralduse üle lugeda 5. aprilli parlamendivalimistel antud hääled.
* Sri Lanka armee kuulutas välja 48-tunnise vaherahu võitluses terroriorganisatsiooniga Tamili Eelami Vabastustiigrid.
* Tai pealinnas Bangkokis jätkunud meeleavalduste käigus sai meeleavaldajate poolt sisse piiratud siseministeeriumist lahkumisel käest vigastada peaminister Abhisit Vejjajiva.
* Kesk-Aafrika Vabariigi pealinna Bangui eeslinnas asuval kariloomade turul puhkenud tülis sai surma 22 inimest.
* India idaosas Orissa osariigis Panchpatmali piirkonnas võtsid lõhkeainet varastama läinud relvastatud sissid boksiidikaevanduses pantvangiks sada kaevurit. Kokkupõrke tagajärjel sai surma vähemalt 11 politseinikku ja neli kaevurit.
* New Yorgis Eesti Majas lõppesid 39. Eesti kultuuripäevad.

## [[13. aprill]]
* Albaania välisminister Lulzim Basha teatas, et Albaania esitab peatselt taotluse Euroopa Liiduga liitumiseks.
* Hiina avaldas esmakordselt koostatud plaani riigi inimõiguste olukorra parandamiseks. 
* Poola loodeosas Kamień Pomorskis hukkus kodutute varjupaiga põlengus vähemalt 22 inimest.
* Tai armee sõdurid avasid Bangkokis valitsusvastaste meeleavaldajate pihta tule. Hukkus vähemalt kaks ja vigastada sai üle 90 inimese.
* Eesti valitsus otsustas peatada kaheks aastaks riigipoolsed sissemaksed teise pensionisambasse.
* Eesti Rahva Muuseum alustas oma 100. aastapäeva pidustustenädalat.

## [[14. aprill]]
* Ungari parlament valis peaministriks senise majandusministri Gordon Bajnai, kes astus kohe ka ametisse.
* Pakistani president Asif Ali Zardari kinnitas seaduse, millega hakkavad Loodepiiriprovintsis Swati orus kehtima šariaadiseadused. Vastutasuks lubas Ţālebān vägivalla lõpetada.
* Moldova opositsiooniparteid otsustasid loobuda parlamendivalimiste tulemuste ülelugemise jälgimisest ning nõuavad valimiste tulemuste tühistamist ja uute valimiste korraldamist.
* Rahvusvahelise Aatomienergia Agentuuri teatel peatas Põhja-Korea koostöö ÜRO tuumaekspertidega ning nõudis nende lahkumist riigist.

## [[15. aprill]]
* Mauritaania riigipea Mohamed Ould Abdel Aziz astus tagasi, et kandideerida 6. juunil 2009 toimuvatel presidendivalimistel. Riigipea kohusetäitjaks sai senine senati esimees Ba Mamadou Mbaré.
* Ameerika Ühendriikide president Barack Obama leevendas piiranguid Ameerika Ühendriikide ja Kuuba vahelistes suhetes, lubades edaspidi USA-s elavatel Kuuba immigrantidel koju rohkem raha saata ning vabalt Kuubale reisida. Ka USA telekommunikatsioonifirmad võivad edaspidi Kuubal tegutseda.
* Euroopa Liit kutsus Türgit üles taasavama piiri Armeeniaga ning normaliseerima kahe riigi vahelised suhted.
* Eesti Energia teatas, et Balti elektrijaama elektritootmine peatatakse alates 15. maist kolmeks kuuks.
* Tartu Üliõpilasteater alustas oma 10. aastapäeva üritustesarja.
* Eesti laulja ja laulukirjutaja Hendrik Sal-Saller sai viiendat korda Eesti aasta autori Kuldse Plaadi.

## [[16. aprill]]
* Indias algasid 13. maini kestvad parlamendivalimised.
* Venemaa esindaja NATO juures Dmitri Rogozin kutsus NATO-t üles tühistama Gruusiasse 6. maist 1. juunini planeeritud sõjaväeõppused, nimetades neid provokatsiooniks.
* Venemaa president Dmitri Medvedev tühistas Tšetšeenias 1999. aastal president Boriss Jeltsini kehtestatud kõrgendatud julgeolekurežiimi.
* Saksamaa energiakompanii RWE, mis on üks planeeritava gaasijuhtme Nabucco rajajatest, sõlmis Türkmenistani valitsusega eelkokkuleppe maagaasi tarnimiseks Kesk-Aasiast Euroopasse. 
* Kõrgõzstanis Aksõi rajoonis Raikomoli külas mattis maalihe enda alla mitu elumaja ning tappis vähemalt 16 inimest.
* Eestis visiidil viibiva Poola peaministri Donald Tuski kohtumisel peaminister Andrus Ansipiga arutati muu hulgas Ignalina tuumajaama projekti edenemist.
* Eesti riigikogu võttis vastu seaduse, mis tõkestab Tallinna kavandatava haldusjaotuse ja valimiskorralduse muutmise kohalike valimiste eel.
* Eesti Pangaliit otsustas, et alates 18. maist saavad Eesti internetipankade paroolikaardite kasutajad teha senise 5000 krooni asemel teha päevas ülekandeid vaid 3000 krooni ulatuses.
* Helsingis Finlandia-talos toimus Arvo Pärdi Mihhail Hodorkovskile pühendatud neljanda sümfoonia "Los Angeles" Euroopa esiettekanne.
* Tallinnas Vabaduse väljakul avati 30. Eesti muusika päevad.

## [[17. aprill]]
* Venemaa teatas, et suurendab preventiivse abinõuna oma sõjalist kohalolekut Abhaasias ja Lõuna-Osseetias.
* Afganistani idaosa tabanud kahes maavärinas (tugevusega 5,5 ja 5,1 magnituudi) hukkus vähemalt 22 inimest. Maavärinate epitsenter oli Pakistani piiri lähedal, umbes 90 km Jalālābādist lääne pool.
* Euroopa Parlamendi Rahvapartei ja Euroopa demokraatide fraktsiooni liige Christopher Beazley teatas, et Läänemere strateegia raames plaanitakse luua Läänemere piirkonna riikide ühine ülikool.
* Avatud Eesti Fond andis 2009. aasta Koosmeele auhinna üle Kolga Keskkoolile, keda tunnustati Gruusia sõpruskooli aitamise eest pärast Gruusia sõda.

## [[18. aprill]]
* Trinidadis ja Tobagos peetud Ameerika Riikide Organisatsiooni tippkohtumisel kohtusid sõbralikus õhkkonnas Ameerika Ühendriikide president Barack Obama ja Venezuela president Hugo Chávez.
* Marshalli Saarte president Litokwa Tomeing võitis häältega 18:14 tema vastu parlamendis korraldatud umbusaldushääletuse.
* Pakistani loodeosas hukkus Ţālebāni korraldatud enesetapurünnakus vähemalt 27 inimest.
* Somaalia parlament kiitis äärmuslike islamimässuliste nõudmisel heaks šariaadi seaduste kehtimahakkamise riigis.
* Ameerika Ühendriigid, Kanada, Iisrael ja Rootsi on otsustanud mitte osaleda Genfis toimuval ÜRO rassismivastasel konverentsil.
* Eestis avalikustas Keskerakond oma Euroopa Parlamendi valimiste kandidaatide nimekirja, mille esinumber on Edgar Savisaar.

## [[19. aprill]]
* Põhja-Küprosel toimunud ennetähtaegsed parlamendivalimised võitis parempoolne Rahvuslik Ühtsuspartei, kes sai 44,1% häältest. Võimulolev Vabariiklik Türgi Partei sai 29,3 % häältest.
* Indoneesias Sulawesi saare lähedal toimus 6,2-palline maavärin, mille epitsenter oli umbes 50 km merepinnast sügavamal.
* Hiina lääneosas Xinjiangi autonoomses piirkonnas toimus 5,5-palline maavärin, mille epitsenter oli Kõrgõzstani piiri ääres.
* Šveitsis lõppenud 45. rahvusvahelisel koorifestivalil "Montreux Choral Festival 2009" võitis ETV Noortekoor nii žürii peapreemia kui ka parima kava ja interpretatsiooni ning kohustusliku laulu preemia.

## [[20. aprill]]
* Venemaa president Dmitri Medvedev alustas kahepäevast riigivisiiti Soomes. Kohtumisel president Tarja Halosega arutati eelkõige energia- ja viisaküsimusi.
* Rootsi autoriõiguste vastu võitlev Piraadipartei on kasvanud liikmete arvult riigi neljandaks parteiks.
* Ameerika Ühendriikides avalikustati Pulitzeri preemia laureaadid. The New York Times võitis viis auhinda.
* Moskva rahvusvahelisel detektiiv- ja kriminaalfilmide festivalil "DetectiveFest" võitis kategoorias "Kuritöö ja karistus" peapreemia René Vilbre film "Mina olin siin".
* Eestis otsustas Jüri Vilmsi sihtasutus peatada ajalehe Vesti Dnja väljaandmise.

## [[21. aprill]]
* Anguilla kubernerina astus ametisse Alistair Harrison.
* Šveitsis Genfis toimunud ÜRO rassismikonverentsil kiideti heaks rassismivastane deklaratsioon.
* Sri Lanka kirdeossa taganenud Tamili Tiigrid süüdistasid riigi armeed umbes tuhande tsiviilisiku tapmises viimase ööpäeva jooksul, armee omakorda süüdistas võitlejaid inimeste kasutamises elava kilbina.
* Moldovas tunnistati valitsev Kommunistlik Partei parlamendivalimiste võitjaks ka pärast häälte ülelugemist.
* Keenia keskosas kohalike elanike ja kuritegeliku rühmituse vahel puhkenud konfliktis hukkus vähemalt 24 inimest.
* Eestis kinnitas Libertas Eesti Erakond oma Euroopa Parlamendi valimiste kandidaatide nimekirja, mille esinumber on Jüri Estam.
* Spordikanali Kalev Sport Oliver Kruudalt ostnud Toomas Lepp teatas, et taotleb nüüdseks TV4 nime all tegutseva telekanali pankrotti.

## [[22. aprill]]
* Lõuna-Aafrika Vabariigis toimusid parlamendivalimised. Valimised võitis Aafrika Rahvuskongress, kes sai 65,9% häältest. Demokraatlik Liit sai 16,7 ja Rahvakongress 7,4% häältest.
* Kosovo president Fatmir Sejdiu teatas, et on palunud ÜRO missiooni juhil Lamberto Zannieril missiooni Kosovos lõpetada.
* Türgi ja Armeenia liidrid leppisid Šveitsi vahendusel kokku, et Armeenia genotsiidi tagajärjel katkenud suhteid riikide vahel asutakse taastama.
* Kreeka president Károlos Papoúlias ja Küprose president Dimítris Christófias teatasid, et toetavad Türgi liitumist Euroopa Liiduga tingimusel, et Türgi lahendab oma probleemid Küprosega.
* Argentina andis ÜRO-le üle nõudluse 1,7 miljoni ruutkilomeetrisele vaidlusalasele Atlandi ookeani ja Antarktika alale. 
* Lesotho pealinnas Maserus avasid relvastatud isikud varahommikul tule peaminister Bethuel Pakalitha Mosisili maja pihta. Peaminister pääses atentaadist vigastusteta.
* Soomet külastanud Leedu president Valdas Adamkus kinnitas, et vastavalt lubadusele suletakse Ignalina tuumaelektrijaama ohtlik teine reaktor aasta lõpuks.
* Eestis Ida-Virumaal Jõhvi lähedal lõppes Viru jalaväepataljoni ja Scoutspataljoni ühisõppus Viru Kevad 2009.

## [[23. aprill]]
* Euroopa Parlament võttis vastu direktiivi, mis toetab patsientide õigust minna arstiabi saama mõnda teise Euroopa Liidu liikmesriiki ja nõuda ravikulude hüvitamist ravikindlustuse kaudu.
* Lõuna-Osseetia piiril kohtusid Venemaa, Gruusia ja Lõuna-Osseetia esindajad , et arutada pingete vähendamist piirkonnas. Kohtumisel viibisid ka Euroopa Liidu ja OSCE vaatlejad.
* Türkmenistani president Gurbanguly Berdimuhammedow teatas, et riik plaanib vähendada oma sõltuvust Venemaast ning leida alternatiivseid kanaleid maagaasi ekspordiks.
* Iraagi armee väitel vahistati Iraagi Al-Qā‘idah' liider 'Umar al-Baghdādī.
* Iraagi pealinnas Bagdadis tappis ennast politseinike keskel õhkinud enesetaputerrorist vähemalt 28 inimest. 
* Interpol andis välja määruse Peruusse põgenenud ja seal poliitilist varjupaika taotleva Venezuela opositsioonijuhi Manuel Rosalese vahistamiseks.
* Eestis tähistas XI Riigikogu piduliku istungi ja avatud uste päevaga parlamendi asutamise 90. aastapäeva. 23. aprillil 1919 kogunes oma esimesele istungile Asutav Kogu.
* Eestis sooritasid kaks USA taktikalist F-15C hävitajat ülelennu Tallinna linna ja lahe kohal ning maandusid Tallinna lennujaamas. 
* Eesti Post ja riigikogu esitlesid riigikogu 90. aastapäevale pühendatud postmarki.
* AS Ekspress Grupp kirjutas alla lepingu AS Ekspress Hotline müümiseks Cheh OÜ-le. 
* Tallinnas avati Eestisse kolinud Euroopa Kabeföderatsiooni peakontor. 
* Tallinnas Vabaduse väljakul toimus sarikapidu, millega tähistati maa-aluse osa katuse valmimist. 
* Eestis valis Viljandi draamateatri Ugala nõukogu teatri uueks tegevjuhiks Tallinna Linnateatri senise haldusjuhi Hillar Seina.

## [[24. aprill]]
* Venemaa president Dmitri Medvedev vallandas luure peavalitsuse GRU juhi kindral Valentin Korabelnikovi ja nimetas tema asemele kindral Aleksandr Šljahturovi.
* Venemaa suursaatkond Eestis Tallinnas tühistas Isamaa ja Res Publica Liidu esimehele Mart Laarile antud turismiviisa Kaliningradi külastamiseks.

## [[25. aprill]]
* Islandil toimunud ennetähtaegsed parlamendivalimised võitis ajutise peaministri Jóhanna Sigurðardóttiri juhitav Sotsiaaldemokraatlik Allianss, mis sai 29,8 protsenti häältest.
* Iraaki üllatusvisiidile saabunud Ameerika Ühendriikide riigisekretär Hillary Clinton kohtus teiste hulgas Iraagi presidendi Jalāl aţ-Ţalabānī, peaministri Nūrī al-Mālikī ja välisministri Hūshyār Zībārīga.

## [[26. aprill]]
* Andorras toimunud parlamendivalimised võitis Sotsiaaldemokraatlik Partei, mis sai 45 protsenti häältest. 
* Ecuadoris toimunud presidendivalimised võitis võimulolev president Rafael Correa, kes sai 51,7 protsenti häältest.
* Venemaal toimusid Sotši linnapea valimised, mille võitis ülekaalukalt võimulolev Ühtset Venemaad esindav linnapea Anatoli Pahhomov. Vaatlejad ei pidanud valimisi demokraatlikeks.
* Eestis peeti Tallinna sadamas kinni Eesti-vaenulike väljaastumistega tuntuks saanud soomlane Johan Bäckman. Et tema suhtes on kohaldatud Eestisse sissesõidu keeld, saadeti ta riigist välja.
* Eesti judoka Martin Padar tuli Thbilisis judo raskekaalus Euroopa meistriks.

## [[27. aprill]]
* Valgevene president Alaksandr Łukašenka tegi üle kümne aasta esimese visiidi lääneriikidesse, et kohtuda Roomas paavst Benedictus XVI-ga ning Itaalia peaministri Silvio Berlusconi ja välisministri Franco Frattiniga.
* Mehhikos on seagrippi surnud ligi 150 inimest. Terves maailmas valmistutakse epideemiaks.
* Afganistani president Ḩāmid Karzay teatas oma osalusest augustis toimuvatel presidendivalimistel.
* Mehhiko pealinna México ümbruses toimus 5,6-palline maavärin, mille epitsenter oli umbes 240 km linnast lõuna pool.
* Leedus Vilniuses kirjutasid Rootsi ja Leedu alla lepingule merekaabli paigaldamisest riikide vahel. Kaabel plaanitakse valmis saada 2016. aastal.
* Venemaa energiatransiidiettevõte Transneft alustas Skovorodinost Daqingi kulgeva Venemaa ja Hiina vahelise naftajuhtme rajamist.

## [[28. aprill]]
* Albaania esitas avalduse Euroopa Liidu liikmeks saamiseks.
* Euroopa Liit ja Venemaa sõlmisid kuueks aastaks kalastusleppe, mis lubab vastastikku teise osapoole majandusvööndis Läänemerest kala püüda.
* Eesti ornitoloogid leidsid esimest korda viimase saja aasta jooksul Ida-Virumaalt pesal istuva habekaku.
* Eestis Haapsalus avati maksekäsukeskus, kus menetletakse kõiki Eestis võla kättesaamiseks esitatud maksekäsuavaldusi.

## [[29. aprill]]
* NATO saatis seoses Herman Simmi spiooniskandaaliga Belgiast välja kaks Brüsselis Venemaa esinduses NATO juures töötavat diplomaati.
* Maailma Terviseorganisatsioon tõstis seagripi pandeemiaohu hoiatustaseme kuueastmelisel skaalal viiendale astmele.
* Läti president Valdis Zatlers kuulutas välja põhiseaduse parandused, mis annavad valijatele õiguse algatada rahvahääletus parlamendi laialisaatmiseks.
* Norra valitsus teatas, et katkestab seoses majanduskriisiga Põhjamaade vahelise gaasijuhtme Skanled rajamise.
* Põhja-Korea ähvardas sooritada uusi tuumarelvakatsetusi, kui ÜRO Julgeolekunõukogu ei tühista riigi vastu kehtestatud sanktsioone.
* Iraagi pealinna Bagdadi äärelinnades toimunud pommiplahvatustes sai surma vähemalt 50 ning vigastada 76 inimest.
* Egiptuse valitsus teatas, et riigis hävitatakse kõik sead.
* Eesti kaitseminister Jaak Aaviksoo teatas, et Eesti kaitseministeerium ostab USA-Prantsuse firmalt Thales-Raytheon kaks õhuseire radarisüsteemi Ground Master 403, mille eest tasutakse kuni aastani 2014 kokku 353 miljonit krooni.
* Eestis kuulutati Shanghai maailmanäituse EXPO 2010 paviljoni ideekonkursi võitjaks Illimar Truverki, Andres Labi, Janno Roosi ja Ionel Lehari töö, mis tutvustab Eestit innovaatilise ja säästliku infotehnoloogiariigina.
* Tallinnas tutvustati uut kord kvartalis ilmuma hakkavat spordiajakirja Jooksja.

## [[30. aprill]]
* Senegali peaminister Cheikh Hadjibou Soumaré astus tagasi. Uueks peaministriks nimetati Souleymane Ndéné Ndiaye.
* Venemaa president Dmitri Medvedev nimetas oma esindajaks Kaug-Ida föderaalringkonnas Viktor Išajevi.
* Maailma Kaubandusorganisatsiooni nõukogu valis praeguse peadirektori Pascal Lamy ametisse ka järgnevaks neljaks aastaks. Tema uus ametiaeg algab 1. septembril 2009.
* Luxembourgis kohtusid Euroopa Liidu liikmesriikide tervishoiuministrid, et arutada abinõusid seagripi leviku tõkestamiseks.
* Eestis otsustas Tallinna volikogu teha valitsusele ettepaneku algatada seadusemuudatus riigikogu ja Tallinna linnavolikogu koosseisu vähendamiseks viiendiku võrra. 
* Eestis otsustas ajalehe Molodjož Estonii väljaandja seoses raske majandusliku olukorraga ajutiselt, tõenäoliselt üheks nädalaks, lehe väljaandmise peatada.
* Estonian Air avas lennuliini Pärnu ja Stockholmi vahel.